CELEX: 32021D1054
Language: hu
Date: 2021-06-21 00:00:00
Title: A Tanács (EU) 2021/1054 határozata (2021. június 21.) a Nemzetközi Olívatanács tagjainak tanácsában az olívaolajokra és olívapogácsa-olajokra alkalmazandó kereskedelmi szabványokkal és a növényi olajok sztigmasztadién-tartalmának meghatározására irányuló analitikai módszerrel kapcsolatban az Európai Unió által képviselendő álláspontról

2021.6.28.   
               
               
                  HU
               
               
                  Az Európai Unió Hivatalos Lapja
               
               
                  L 227/37
               
            
         A TANÁCS (EU) 2021/1054 HATÁROZATA
         (2021. június 21.)
         a Nemzetközi Olívatanács tagjainak tanácsában az olívaolajokra és olívapogácsa-olajokra alkalmazandó kereskedelmi szabványokkal és a növényi olajok sztigmasztadién-tartalmának meghatározására irányuló analitikai módszerrel kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az olívaolajról és az étkezési olajbogyóról szóló 2015. évi nemzetközi megállapodást (a továbbiakban: a megállapodás) az Unió nevében az (EU) 2016/1892 tanácsi határozattal (1) összhangban 2016. november 18-án írták alá az ENSZ New York-i székházában, figyelemmel annak egy későbbi időpontban való megkötésére. A megállapodás a 31. cikke (2) bekezdésével összhangban 2017. január 1-jén ideiglenesen hatályba lépett.
                  
               
                     (2)
                  
                  
                     A megállapodást az Unió nevében 2019. május 17-én az (EU) 2019/848 tanácsi határozat (2) révén kötötték meg.
                  
               
                     (3)
                  
                  
                     A megállapodás 7. cikkének (1) bekezdése értelmében a Nemzetközi Olívatanács tagjai tanácsának (a továbbiakban: a tagok tanácsa) el kell fogadnia az olívaolajokra és olívapogácsa-olajokra alkalmazandó kereskedelmi szabványokat módosító határozatokat.
                  
               
                     (4)
                  
                  
                     A tagok tanácsa 2021. június 28. és 30. közötti 113. ülésszakán az olívaolajokra és olívapogácsa-olajokra alkalmazandó kereskedelmi szabványokat módosító határozatokat (a továbbiakban: a módosító határozatok) kíván elfogadni.
                  
               
                     (5)
                  
                  
                     Helyénvaló meghatározni a tagok tanácsában az Unió által képviselendő álláspontot, mivel az elfogadandó módosító határozatok joghatásokkal fognak bírni az Unióra nézve a Nemzetközi Olívatanács (IOC) többi tagjával folytatott nemzetközi kereskedelem tekintetében, és meghatározó módon befolyásolhatják majd az uniós jog, nevezetesen az 1308/2013/EU európai parlamenti és tanácsi rendelet (3) 75. cikkének megfelelően a Bizottság által az olívaolajra vonatkozóan elfogadott forgalmazási előírások tartalmát.
                  
               
                     (6)
                  
                  
                     A tagok tanácsa által elfogadandó módosító határozatok az olívaolajok és az olívapogácsa-olajok bizonyos kémiai paramétereire vonatkozó határértékek megváltoztatására és egy analitikai módszer módosítására irányulnak. A határértékeket érintő változások a finomított olajokban lévő α-tokoferolra vonatkozó határértéknek a helyes gyártási gyakorlatra való hivatkozással történő helyettesítését, az olívaolajokban és olívapogácsa-olajokban található olajsav és palmitinsav határértékének meghatározását, valamint a finomított olajokban található eritrodiolra vonatkozó határérték meghatározását foglalják magukban. Az analitikai módszer a növényi olajok sztigmasztadién-tartalmának meghatározására irányul. A módosító határozatokat a Bizottság és a tagállamok olívaolajjal kapcsolatos tudományos és technikai kérdésekkel foglalkozó szakértői részletesen megvitatták. A módosító határozatok hozzá fognak járulni az olívaolajra vonatkozó szabványok nemzetközi harmonizációjához, és olyan keretet fognak teremteni, amely tisztességes versenyt biztosít az olívaolaj-ágazat termékeivel folytatott kereskedelemben. A módosító határozatokat ezért támogatni kell.
                  
               
                     (7)
                  
                  
                     Amennyiben a tagok tanácsának 113. ülésszakán elnapolják a módosító határozatok elfogadását amiatt, mert egyes tagok nem tudják ahhoz jóváhagyásukat adni, az Unió nevében a módosító határozatok elfogadását támogató álláspontot kell képviselni egy esetleges, a tagok tanácsa általi, levélváltás útján történő elfogadásra irányuló – a megállapodás 10. cikkének (6) bekezdése szerinti – eljárás keretében. A levélváltás útján történő elfogadásra irányuló eljárást a tagok tanácsának soron következő, 2021. novemberi rendes ülésszaka előtt kell kezdeményezni.
                  
               
                     (8)
                  
                  
                     Az Unió érdekeinek védelmét szem előtt tartva célszerű felhatalmazni az Unió képviselőit a tagok tanácsában arra, hogy amennyiben a 113. ülésszakot megelőzően vagy annak során bemutatott új tudományos vagy műszaki információk valószínűsíthetően érintik az Unió nevében képviselendő álláspontot, a módosító határozatok elfogadásának egy későbbi ülésre történő elhalasztását kérjék a tagok tanácsának említett ülése során,
                  
               ELFOGADTA EZT A HATÁROZATOT:
         
            1. cikk
            A tagok tanácsának 2021. június 28. és 30. közötti 113. ülésszakán, illetve a tagok tanácsának soron következő, 2021. novemberi rendes ülésszaka előtt kezdeményezendő, a tagok tanácsa határozatainak levélváltás útján történő elfogadására irányuló eljárás keretében az Unió által az olívaolajokra és olívapogácsa-olajokra alkalmazandó kereskedelmi szabványokkal kapcsolatban képviselendő álláspont az, hogy támogatni kell a tagok tanácsának az olívaolajokra és olívapogácsa-olajokra alkalmazandó kereskedelmi szabványokat, valamint a növényi olajok sztigmasztadién-tartalmának meghatározására irányuló analitikai módszert módosító határozatai elfogadását (4).
         
         
            2. cikk
            Amennyiben az 1. cikkben említett álláspontot valószínűsíthetően érintik a tagok tanácsának 113. ülésszaka előtt vagy alatt előterjesztett új tudományos vagy műszaki információk, az Unió kéri, hogy amíg az Unió az említett új információk alapján meghatározza álláspontját, halasszák el az olívaolajokra és olívapogácsa-olajokra alkalmazandó kereskedelmi szabványokat vagy módszereket módosító határozatok tagok tanácsa általi elfogadását.
         
         
            3. cikk
            Ez a határozat az elfogadásának napján lép hatályba.
         
         
            Kelt Luxembourgban, 2021. június 21-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  A Tanács (EU) 2016/1892 határozata (2016. október 10.) az olívaolajról és az étkezési olajbogyóról szóló 2015. évi nemzetközi megállapodásnak az Európai Unió nevében történő aláírásáról és ideiglenes alkalmazásáról (HL L 293., 2016.10.28., 2. o.).
         
            (2)  A Tanács (EU) 2019/848 határozata (2019. május 17.) az olívaolajról és az étkezési olajbogyóról szóló 2015. évi nemzetközi megállapodásnak az Európai Unió nevében történő megkötéséről (HL L 139., 2019.5.27., 1. o.).
         
            (3)  Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).
         
            (4)  Lásd az ST 8638/21 dokumentumot a http://register.consilium.europa.eu oldalon.